আধা সুস্থ মানুষ হয়ে ফিরলেও পরেশবাবুর বাড়িতে ফের চাঁদের হাট। অ্যাটাকটা মাইল্ড ছিল তাই রক্ষে। এখন নিয়মাবলী মেনে জীবনযাপন করতে হবে। আজ বিকেলে তাঁর মর্নিং ওয়াকের সাঙ্গপাঙ্গরা এসেছেন। হাতে হাতে ঘুরছে চায়ের কাপ। বিনতা আর বৌমার বানানো মাছের চপ। তবে পরেশবাবুর জন্য এ সব নয়। তাঁর পথ্য সেবার দিকে অসম্ভব নজর রেখেছে বৌমা। সুরুয়ার বাটি হাতে এসেও পড়েছে শ্বশুরকে খাওয়াবে বলে। ইতিমধ্যে তার মাঝরাতে ওই বিপদের সময় মিলিটারি তৎপরতার খ্যাতি মুখে মুখে ছড়িয়েছে। এখন শ্বশুরকে যত্ন করে গলায় ন্যাপকিন বেঁধে ধীরে ধীরে সুরুয়া খাওয়াতে দেখে পরেশবাবুর বন্ধুরা সপ্রশংস তাকাতাকি করতে লাগলেন নিজেদের মধে্য। পরেশবাবুরও কেমন যেন গর্ববোধ হতে লাগল বন্ধুদের সামনে। বিনতা বললো, ‘বন্ধুকে বলে যান খাওয়া শোওয়া সব নিয়ম মেনে করতে হবে। আমার কথা তো শুনবে না। আপনাদেরটা যদি শোনে। আর হ্যাঁ, বিড়ি ফোঁকা চলবে না।’